**Cissukupuolinen** tai **cis-sukupuolinen** tarkoittaa henkilöä, joka kokee sukupuoli-identiteettinsä vastaavan syntymässään määriteltyä biologista sukupuolta. Cissukupuolinen henkilö voidaan määritellä ihmisenä, joka ei ole transsukupuolinen, intersukupuolinen tai muunsukupuolinen. Täten cissukupuoliset muodostavat enemmistön kaikista ihmisistä. Cissukupuolinen ihminen voi olla mies eli *cismies* tai nainen eli *cisnainen*.

Latinan etuliite *cis-* tarkoittaa "tällä puolella" tai "samalla puolella". Se on vastakohta latinan etuliitteelle *trans-*. Termi luotiin transkeskustelussa vähentämään sitä oletusta, että jokaisen henkilön sukupuoli-identiteetti vastaisi hänelle syntymässä määriteltyä sukupuolta. Tätä vallitsevaa olettamusta kutsutaan **cisnormatiivisuudeksi**.

Käsitteen historia
------------------

Suomenkielinen cissukupuolisen nimitys on johdettu englanninkielisestä termistä *cisgender*. Englannin kielessä termi on saanut alkunsa 1990-luvun transaktivistien kirjoituksista. Tämän jälkeen termiä on käytetty 2000-luvulla ihmisen sukupuolta käsittelevässä tieteellisessä kirjallisuudessa. Cissukupuolisen käsitettä on myös arvosteltu. Eräät sosiologit esimerkiksi ovat pitäneet ei-transsukupuolisen (engl. *nontransgender*) käsitettä parempana. Suomen kielessä cissukupuolisuuden käsitettä ovat käyttäneet monet seksuaali- ja sukupuolivähemmistöjen järjestöt julkaisuissaan, ja 2010-luvulla jonkin verran myös muu suomenkielinen media.

Cisnormatiivisuus
-----------------

Cisnormatiivisuus eli cisoletus tarkoittaa ajatusmallia, jossa kaikkien ihmisten oletetaan tai halutaan edustavan jompaa kumpaa kahdesta sukupuolesta, ja jossa tyypillisesti ympäröivien ihmisten oletetaan olevan cissukupuolisia.

Katso myös
----------

* Muunsukupuolisuus

Lähteet
-------

* Käsitteitä Trasek ry

### Viitteet

1. 1 2 3 4 5  Käsitteitä Trasek ry. Viitattu 27.3.2017.
2. 1 2 3  Sukupuolten tasa-arvo: Sanasto (Kohta Cissukupuolinen) Terveyden ja hyvinvoinnin laitos.  Arkistoitu 22.4.2018. Viitattu 7.3.2019.
3. 1 2 3 4  Hlbtiq-sanasto Setan Transtukipiste.  Arkistoitu 22.2.2017. Viitattu 27.3.2017.
4. 1 2 3 4 5  Aultman, B: Cisgender.  *Transgender Studies Quarterly*, 2014, 1. vsk, nro 1–2, s. 61–62.  Duke University Press. doi:10.1215/23289252-2399614. Artikkelin verkkoversio (pdf). Viitattu 27.3.2017.  (englanniksi)
5. 1 2  Bauer, Greta R. et al.: ‘‘I Don’t Think This Is Theoretical; This Is Our Lives’’: How Erasure Impacts Health Care for Transgender People. (Tiedeartikkeli määritteli ensi kertaa cisnormativisuuden: *"Cisnormativity describes the expectation that all people are cissexual, that those assigned male at birth always grow up to be men and those assigned female at birth always grow up to be women."*) *JOURNAL OF THE ASSOCIATION OF NURSES IN AIDS CARE*, syyskuu 2009, 20. vsk, nro 5, s. 348–361.  Association of Nurses in AIDS Care. doi:10.1016/j.jana.2009.07.004. Artikkelin verkkoversio (pdf). Viitattu 27.3.2017.  (englanniksi)
6. ↑  Yksin ja kaksin: Seksuaalisuuden ja sukupuolen moninaisuus Autismisäätiö.  Arkistoitu 28.3.2017. Viitattu 27.3.2017.
7. ↑  Yli-Räisänen, Heli: Cis Oy Ab (Lehtiartikkeli, jossa käytetään käsitettä.) *Voima*.  26.12.2016. Voima Kustannus Oy. Viitattu 27.3.2017.
8. ↑  Stiller, Ruben: Ruben Stiller: Setan kielikylvyssä *Yle Uutiset*.  11.2.2014. Yle. Viitattu 27.3.2017.
9. ↑  Sukupuolten tasa-arvo: Sanasto (Kohta Cisnormatiivisuus) Terveyden ja hyvinvoinnin laitos.  Arkistoitu 22.4.2018. Viitattu 7.3.2019.